Notum sit omnibus quia ecclesia Soloniaco villa in honore Domini et martiris Christi Vincentii dicata, quam Teuquardus canonicus et sacerdos prememorati martiris longo labore precarie firmitatem a domno Maimbodo presule canonicisque suis de quorum ratione supra scripta capella videbatur fore adquisierat, propriis erat honoribus privata et ab omni ornatu ecclesiastice religionis aliena pluriumque superventu aquarum destructa, unde incole et parrochiani ibi adjacentes mestinaniter redditi nolebant (et) debitum honorem ei persolvere. Quod cernens et quotidie adprobans predictus Teuquardus, pro remedio anime sue, et ut securiter cunctis diebus vite sue haberet, amovit eam a loco in quo erat et in tuciore et meliore fundavit. Sciens autem quia sine benedictione sacerdotali stare non posset, deprecatus est pontificem ut illuc cum suis pergeret et eam solemniter benediceret, quod et fecit mense Julio, die Dominica, VII kal. Augusti; omnem honorem, omnem venerationem omnemque debitum, universasque decimas sicut antecessores sui ibi condonaverant, et ipse ex sua parte concessit. S. Maimbodi episcopi. S. Huberti. S. Aymini. S. Adonis.